Meer leë huise in Europa as dakloses‘n Woonstelkompleks in Spanje wat 30 000 mense kan huisves – maar nog leeg staan. Meer as elf miljoen wonings in die Europese Unie staan leeg, terwyl sowat 4,1 miljoen mense in die Unie dakloos is, luidens navorsing wat die Britse koerant, The Guardian gedoen het. Spanje het, met 3,4 miljoen wonings wat leeg staan, die meeste. In Frankryk en Italië staan elk meer as twee miljoen wonings leeg, terwyl Duitsland 1,8 miljoen leë wonings het. Griekeland, Ierland en Portugal het ook heelwat wonings wat leeg staan. Spanje se verhaal is veral ‘n ongelukkige een. Voor die ekonomiese ineenstorting het nywerheidsontwikkeling flink verloop, en die bevolking het vinnig weens immigrasie vermeerder. Daar is wonings gebou dat dit klap om in die verwagte aanvraag te voldoen. Na die wêreldwye finansiële krisis Spanje besonder hard gelooi het, het immigrasie afgeneem, die nywerhede trek noustrop, min jong mense kan huisvesting bekostig, en die vraag na vakansiehuise by die see het skerp afgeneem. Ten spyte van die ekonomiese krisis in Spanje, probeer talle immigrante steeds hul weg na dié land, asook Italië vind. Voornemende immigrante na Spanje het die tweede keer in ‘n week die doringdraadheining om die Spaanse enklawe aan die Marokkaanse kus, Melilla bestorm. Die meeste van die voornemende immigrante kom uit Afrika suid van die Sahara. Melilla en die ander Spaanse enklawe aan die Marokkaanse kus, Ceuta, is gereeld die teiken van mense wat Spanje probeer bereik. Bronne: The Guardian, Trouw